РЕПУБЛИКА СРБИЈА

НАРОДНА СКУПШТИНА

Одбор за рад, социјална питања,

друштвену укљученост

и смањење сиромаштва

17 Број: 06-2/138-23

7. јул 2023. године

Б е о г р а д

ЗАПИСНИК

 ДЕВЕТЕ СЕДНИЦЕ ОДБОРАЗА РАД, СОЦИЈАЛНА ПИТАЊА,

ДРУШТВЕНУ УКЉУЧЕНОСТ И СМАЊЕЊЕ СИРОМАШТВА,

ОДРЖАНЕ 4. ЈУЛА 2023. ГОДИНЕ

Седница је почела у 12, 15 часова.

Седницом је председавала Сандра Божић, председник Одбора.

Седници су присуствовали чланови Одбора: Иван Антић, Стефан Аџић, Борислава Перић Ранковић, Драгана Лукић, Данијела Вујичић, Оља Петровић, Андреја Савић, Жељко Веселиновић, Горица Гајић, Борислав Новаковић, Жомбор Ујвари и Биљана Ђорђевић, као и заменици чланова: Мирка Лукић Шаркановић (Татјана Јовановић, члан), Татјана Манојловић (Драгана Ракић, члан) и Радмила Васић (Тамара Миленовић Керковић, члан).

Седници није присуствовао члан Одбора Борисав Ковачевић, као ни његов заменик.

Седници је присуствовао и народни посланик Братимир Васиљевић (заменик члана).

Седници су присуствовали представници Министарства за бригу о породици и демографију: проф. др Дарија Кисић Тепавчевић, министар и Радица Булајић, саветник у Министарству, док је испред Министарства за рад, запошљавање, борачка и социјална питања присуствовао Зоран Милошевић, вршилац дужности помоћника министра.

На предлог председника Одбора, усвојен је (11 „за“, три „уздржана“) следећи

Д н е в н и р е д:

1. Разматрање Предлога закона о изменама и допунама Закона о финансијској подршци породици са децом, који је поднела Влада, у начелу (број 011-991/23 од 19. маја 2023. године);

2. Разматрање Предлога закона о потврђивању Споразума о допуни Споразума између Владе Републике Србије и Владе Републике Француске о социјалној сигурности, који је поднела Влада (број 011-1185/23 од 16. јуна 2023. године).

Пре преласка на разматрање утврђеног дневног реда, усвојен је већином гласова (11 „за“, један „уздржан, два „није гласало“) и без примедби записник Седме седнице Одбора, одржане 20. априла 2023. године. Такође, већином гласова (10 „за“, један „уздржан“, три „није гласало“) и без примедби усвојен записник Осме седнице Одбора, одржане 25. априла 2023. године.

Прва тачка дневног реда – **Разматрање Предлога закона о изменама и допунама Закона о финансијској подршци породици са децом, који је поднела Влада, у начелу**

 Председник Одбора је подсетила да је Влада 19. маја 2023. године, поднела Народној скупштини Предлог закона о изменама и допунама Закона о финансијској подршци породици са децом, сагласно члану 167. Пословника Народне скупштине. Истакла је да предложена законска решења, првенствено, треба да побољшају материјални положај предузетница и других радно ангажованих породиља по основу флексибилних облика рада, која имају за циљ уклањање институционалних услова који ограничавају могућности за женско предузетништво и негативно утичу на мотивацију и намере жена да оснивају и воде сопствени посао. Указала је да овим потезом се изједначава положај жена предузетница са женама запосленим код послодавца. Такође, очекује да предложене законске измене и допуне се повољно одразе и на број новооснованих привредних субјеката, као и на стопу опстанка малих привредних субјеката.

 Уводно представљање Предлога законао изменама и допунама Закона о финансијској подршци породици са децом поднела је проф др Дарија Кисић Тепавчевић, министар за бригу о породици и демографију. Тим поводом, указала је да је реч о преложеним законским изменама и допунама којима се уводе додатна права женама које самостално обаљају делатности или које су носиоци пољопривредног газдинства, истичући да ова група жена, у периоду када се остваре као мајке у време породиљског одсуства, нису имале иста права као жене које су у радном односу. Осврнула се да се први део предложених законских измена и допуна односи на дужину трајања породиљског одсуства (укључујући трудничко одсуство, као и одсуство ради неге детета) које је за жене предузетнице било у трајању од једне године када роде треће или свако наредно дете, док је за жене које су у радном односу било у трајању од две године. Овим предложеним законским изменама и допунама, истакла је да се продужава одсуство након рођења детета у трајању од две године и на жене које самостално обављају делатност. Такође, осврнула се и на други део предложених законских измена и допуна где супружници жена које самостално обаљају делатност или које су носиоци пољопривредног газдинства, након три месеца од рођења детета, имају право на коришћење породиљског одуства, а све у циљу изједначавања положаја жена.

 У дискусији су учествовали чланови и заменици чланова Одбора: Сандра Божић, Татјана Манојловић, Биљана Ђорђевић, Радмила Васић, Жељко Веселиновић, Горица Гајић, Данијела Вујичић, као и проф. др Дарија Кисић Тепавчевић, министар.

 Народни посланик Татјана Манојловић, заменик члана Одбора је изнела случај Сенке Јанков, професора социологије из Зрењанина која је, по њеним речима, суспендована и удаљена са наставе из политичких разлога и која је након 40 дана добила прилику да изнесе своју одбрану, па с тим у вези је и поставила питање да ли су представници министарства информисани о поменутом догађају.

 Председник Одбор је замолила све присутне да се приликом дискусије придржавају утврђеног дневног реда, а да под тачком разно, ако постоји основа и ако се постигне договор, могу да се изнесу друге теме.

 Народни посланик Биљана Ђорђевић, члан Одбора је подсетила да се Закон о финансијској подршци породици са децом више пута мењао и допуњавао, односно да су поједине његове одредбе проглашаване од стране Уставног суда неуставне и због тога је мишљења да је закон лоше написан и да је потребно имати потпуно нови закон. Истакла је да ће подржати Предлог закона о изменама и допунама Закона о финансијској подршци породици са децом чијим ће усвајањем да се исправи учињена неправда према женама предузетницама. Такође, осврнула се на то да је Република Србија потписница Међународне конвенције рада о заштити материнства и да не би требало да прави разлику између трудница и породиља без обзира о томе какав је њихов облик запослености. Мишљења је да и даље имамо жене, у нашем друштву, које ће бити дискриминисане и након усвајања предложених законских измена и допуна (нпр. фриленсерке). Истакла је да постоји још једна дискриминаторна одредба у важећем закону, која остаје на снази, а то је одредаба о условима за примање родитељског додатка која је, по њеним речима, вид посебне дискриминације према ромима. С тим у вези, упутила је апел да се, у одређеном временском периоду, исправи ова одредба како не би Уставни суд касније исту одредбу прогласио неустваном јер мишљења је да предложене измене и допуне нису давање додатних права женама већ исправљање неправди доношењем закона.

 Проф др Дарија Кисић Тепавчевић, министар се захвалила на коментарима и дала одговоре уз детаљна образложења. Указала је да предложена законска решења нису из разлога што је Уставни суд донео такву одлуку јер знатно пре његове одлуке инициране су предложене законске измене и допуне. Сложила се са тиме да се Закон о финансијској подршци породици са децом више пута мењао али са циљем да буде додатно бољи јер од 2018. године када је у примени, отворен је још шири спектар права, док је сам Закон основа на којој почива чињеница да се добија финансијска помоћ и подршка породици са децом у вредности од 87 милијарди динара чиме се доказује да наша земља никада није имала већа финансијска издвајања у овој области. Осврнула се на потенцијалну дискриминацију засновану на етничкој припадности, оценивши да се слаже са тиме и да су инициране промене у том делу (нису одмах инициране већ се пролонгирало због последица дешавања). Истакла је чињеницу да све жене и даље имају права на исти начин и да ни једној жени није ускраћено право које јој припада, имајући у виду све околности.

 Народни посланик Радмила Васић, заменик члана Одбора је истакла да ће предложени закон подржати и да се залаже да се неправда према женама предузетницама исправи. Полазећи од процене финансијског ефекта примене закона, поставила је питање да ли је, у том смислу, добро изанализирано када се радило на закону, имајући у виду број од 2000 жена предузетница (или је тај број већи). Имајући у виду измене и допуне које је закон, до сада, претрпео, предложила је да се изради један нови закон који би решио питање дискриминације, по сваком основу, са посебним освртом да породиља треба да има сваку регулисану законску врсти помоћи од државе, посебно мајке које имају више од троје деце. Мишљења је да наша држава треба породице са троје и више деце да цени и да их постави на место које им припада, имајући у виду демографску слику Републике Србије. Интересовала се за конкретне податке, када је у питању територија Косова и Метохија, о броју жена предузетница и броју рођених беба. Такође, поставила је питања, с обзиром да се Предлог закона примењује од 1. јуна 2023. године, да ли се планирало да се обухвате и жене предузетнице које би можда могле да буду обухваћене овим законом (нпр: један година помоћи породици и женама предузетницама које не обухвата овај Предлог закона), односно предложила је да се размисли у правцу да се предложеним законом обухвате и жене предузетнице које су у периоду када би овај закон могао да важи (за временски перод од две године).

 Проф др Дарија Кисић Тепавчевић, министар је полазећи од процене финансијског ефекта примене Предлога закона, истакла да нажалост број није већи од 2000 жена, односно 1987 жена је било прошле године, указујући да је то егзантан број на основу издатих решења о исплаћеним родитељским додацима где се види дете по рођењу, основа врсте делатности које мајка обавља и количини новца које добија за треће дете. С тим у вези, мишљења је да се ради о мањем броју жена предузетница које ће оваква законска исправка да мотивише за рађањем деце. Појаснила је да се очекује да закон буде у примени када га Народна скупштина усвоји, као и да постоји правни основ у случају да је нека мајка оштећена у погледу времена ступања на снагу закона. Посебан осврт је направила на додатну помоћ и подршку која се пружа мајкама у Републици Србији које су родиле више од троје деце.

 Народни посланик Жељко Веселиновић, члан Одбора је рекао да ће подржати Предлог закона којим се делимично исправља неправда према женама предузетницама. Такође, поставио је и питање зашто је владајућа већина у Народној скупштини одбила да уврсти у дневни ред седнице Народне скупштине Предлог закона о раду које је предложио заједно са Удружењем Слога, имајући у виду, по његовим речима, да је то једна системски предлог закона којим би се решили сви проблеми из радних односа, као и проблеми из сличних области.

Народни посланик Горица Гајић, члан Одбора је похвалила што је пред Народном скупштином Предлог закона о изменама и допунама Закона о финансијској подршци породици са децом јер је управо поменути закон једна од мера за побољшање наталитета у Републици Србији. Поздравила је што је Министарство имало слуха да препозна и отклони недостатке учињене према женама предузетницама и носиоцима пољопривредног газдинства. Мишљења је да је потребно да сви будемо на линији како би се наталитет у Републици Србији побољшао и зато је упутила позив да се Предлог закона прихвати.

Народни посланик Данијела Вујичић, члан Одбора је поздравила Предлог закона који представља одговор једне стабилне, опредељене и одговорене државе у области популационе политике, укључујући и демографске потребе. Истакла је да разлози за доношење закона произилазе из свеобухватне анализе његове досадашње примене у пракси и потребе за изменама и допунама постојећих законских решења. Указала је да је озбиљна држава, са стабилном економијом обезбедила финансијска средства за спровођење Предлога закона, са посебним освртом на то да је неопходно да се додатно појача популациона политика у Републици Србији. Детаљно је дала образложење у вези са одлуком Уставног суда у погледу неуставних одредби и рекла је, на крају, да је на територији Косова и Метохије, закључно са 31. децембром 2022. године, рођено 585 беба више него 2021. године, што показује да наталитет у јужној српској покрајини расте.

Одбор је једногласно (15 „за“), одлучио да предложи Народној скупштини да прихвати Предлог закона о изменама и допунама Закона о финансијској подршци породици са децом, који је поднела Влада, у начелу.

За известиоца Одбора на седници Народне скупштине, одређена је већином гласова ( 12 „за“, три „није гласало“) Сандра Божић, председник Одбора.

Друга тачка дневног реда – **Разматрање Предлога закона о потврђивању Споразума о допуни Споразума између Владе Републике Србије и Владе Републике Француске о социјалној сигурности, који је поднела Влада**

 Председник Одбора је подсетила да је Влада 16. јуна 2023. године, поднела Народној скупштини Предлог закона о потврђивању Споразума о допуни Споразума између Владе Републике Србије и Владе Републике Француске о социјалној сигурности, са предлогом да се узме у претрес.

 Уводно представљање Предлога законао потврђивању Споразума о допуни Споразума између Владе Републике Србије и Владе Републике Француске о социјалној сигурности поднео је Зоран Милошевић, вршилац дужности помоћника министра за рад, запошљавање, борачка и социјална питања. Посебно је истакао да је предложена допуна Споразума изузетно ретка ситуација између две државе, уз подсећање да је Споразум потписан 2014. године, а усвојен, од стране Народне скупштине, 2016. године. Наиме, образложио је да је, у међувремену, Република Француска затражила да се изврши измена једног члана Споразума, односно да се прецизира шта се подразумева под француском територијом. Мишљења је да предложена допуна Споразума није била неопходна али је неупоредиво било лакше Републици Србији да прихвати допуну како би и Споразум ступио на снагу. Осврнуо се на то да је Република Француска затражила од Републике Србије тамо где се спомиње која француска територија да се те територије третирају као прекоморске територије на које се примењује општи систем социјалне сигурности Републике Француске а то су: Гвадалупа, Сен - Мартен, Сен - Бартелеми, Мартиник, Реинион и Гвајана. Указао је да Република Француска, такође тражи да се поменуте територије подразумевају да су француске територије где је, по његовом мишљењу, и без подразумевања то њихова територија али је у интересу Републике Србије да се прихвати допуна Споразума тако што су потписана писма о размени и изразио очекивања да ће ускоро допуна Споразума и да ступи на снагу, односно до краја године. Искористио је прилику да подсети да је Споразум на снази од 1951. године и да се, у међувремену, више пута мењао, а све у циљу да се усагласе принципи који важе за све.

 У дискусији су учествовали чланови и заменици чланова Одбора: Сандра Божић и Радмила Васић, као и проф. др Дарија Кисић Тепавчевић, министар и Зоран Милошевић, вршилац дужности помоћника министра.

 Проф др Дарија Кисић Тепавчевић, министар се посебно осврнула на споразуме о социјалној сигурности које је наша држава потписала са другим државама, указујући да су ти споразуми изузетно важни и да су у интересу грађана, као и да се доносе у циљу сигурности и обезбеђивања права наших радника (нпр. споразум наше земље са Аустралијом о социјалној сигурности).

 Народни посланик Радмила Васић, заменик члана Одбора је поставила питање да ли овом предложеном допуном Споразума постоје нове повластице у односу на Споразум који је на снази од 1951. године, односно да ли се Споразум примењивао од 2014. године до сада. Такође, мишљења је да предложеном допуном Споразума Република Француска показује непоштовање према Републици Србији, имајући у виду да је Република Србија Споразум потврдила још 2015. године, док Република Француска још то није учинила. Полазећи од тога да Република Србија треба допуном Споразума да прихвати француске прекоморске територије на које се већ примењује општи систем социјалне сигурности Републике Француске, инересовала се како и на који начин је Република Србија, овим Споразумом, заштитила територију Косова и Метохије, односно како се изборила да у Споразуму буде и део територије Косова и Метохије, имајући у виду да је Република Француска признала независност територије Косова и Метохије.

 Зоран Милошевић, вршилац дужности помоћника министра је одговарајући на питања указао да се и даље примењује Споразум из 1951. године док нови Споразум који је ступио на снагу 2015. године указује да је Република Француска, у односу на територију Републике Србије, прихватила територију Републике Србије као „државна територија Републике Србије“. Наиме, полазећи од Споразума из 2015. године, осврнуо се на начин рефундације трошкова код здравства, непосредну исплату стечених права, принцип осигурања идр.

 Одбор је већином гласова (13 „за“, двоје „није гласало“), одлучио да предложи Народној скупштини да прихвати Предлог закона о потврђивању Споразума о допуни Споразума између Владе Републике Србије и Владе Републике Француске о социјалној сигурности, који је поднела Влада

За известиоца Одбора на седници Народне скупштине, одређена је већином гласова (10 „за“, четири „није гласало“) Сандра Божић, председник Одбора.

Седница Одбора је завршена у 13, 00 часова.

СЕКРЕТАР ОДБОРА ПРЕДСЕДНИК ОДБОРА

 Јелена Ђорић Сандра Божић